তিনি মিকা সিংহ। গানের জন্য খ্যাতি যেমন পেয়েছেন, তেমনই নানা সময়ে বিতর্কেও জড়িয়েছেন। যার মধ্যে রাখি সাওয়ান্তকে চুমু খাওয়ার ঘটনাটি সবচেয়ে বিখ্যাত। এ বার তিনি সমালোচনার কেন্দ্রে এলেন পাকিস্তান নিয়ে বেফাঁস মন্তব্য করে। 
১২ ও ১৩ অগস্টে শিকাগো ও হাউস্টনে অনুষ্ঠান করতে যাওয়ার কথা তাঁর। সে কথা ঘোষণা করে তিনি টুইটও করেন। অনুষ্ঠানের উদ্যোক্তারা মিকার একটি ভিডিও-ও পোস্ট করেন, যেখানে মিকা ওই অনুষ্ঠান নিয়ে বক্তব্য রাখছিলেন।
ঠিক কী বলেছিলেন মিকা? তিনি বলেছিলেন, তিনি ভারত ও পাকিস্তানের স্বাধীনতা দিবস পালন করার দিকে তাকিয়ে আছেন। সেই সময় তিনি ‘হামারা হিন্দুস্থান’ যেমন বলেন, তেমনই বলেন ‘হামারা পাকিস্তান’। সেখান থেকেই মাথাচাড়া দিয়ে ওঠে বিতর্ক। প্রচুর কটু কথা তাঁকে শুনতে হয় টুইটারে। 

এই বিষয়ে অন্যান্য খবর

পাকিস্তানের জাতীয় ওয়েবসাইটে বাজছে ‘জন গণ মন’! চাঞ্চল্যকর ঘটনায় তোলপাড় ইন্টারনেট


পিটিআই সূত্রে জানা যাচ্ছে, প্রবাসী ভারতীয় বিখ্যাত সমাজসেবী রমেশ শাহ বলেছেন, ‘‘যাঁরা ভারত এবং ভারতের স্বাধীনতা ও গণতন্ত্রে বিশ্বাস করেন, তাঁদের জন্যই স্বাধীনতা দিবস। পাকিস্তানের সঙ্গে এটা কখনওই পালন করা যায় না। বিশেষ করে যখন পাকিস্তান ভারতের মাটিতে পাকিস্তানি জঙ্গীদের কার্যকলাপকে সমর্থন ও সাহায্য করছে।’’
এ ভাবেই সমালোচনায় বিদ্ধ হতে থাকেন সেলেব্রিটি গায়ক। আপাতত পরিস্থিতি সামলাতে তিনি আবার টুইট করেছেন। শিকাগোর অনুষ্ঠানের আর ১০ দিন বাকি সে কথা মনে করিয়ে দিয়ে তিনি লেখেন—‘‘বন্ধুরা । আমি একজন ভারতীয় এবং সবসময় ভারতীয় হিসেবে গর্ববোধ করি। ধন্যবাদ, জয় হিন্দ।’’

বিতর্ক সামলাতে এই টুইটটি করেন মিকা। ছবি: মিকার টুইটার অ্যাকাউন্ট থেকে।